By Amina Abdullahi. | Publish Date: Jan 12 2018 2:00AM
Man Zaitun a gashi domin hana shi zubewa da kuma daxa tsayi
Assalamu alaikum matan gidan nan tare da fatan kuna cikin koshin lafiya. Na dan tafi hutu ne amma da yardarr Allah na dawo lafiya. A yau na kawo muku yadda za a kula da gashin kai a lokacin hunturu. Gashin kawunanmu na bukatar kulawa sosai saboda gashin ‘ya mace na cikin abin da yake kara mata kyau. Akwai abubuwa da dama wadda ya kamata ki yi amfani da su kamaru; man zaitun, zuma, man ‘castor’, ruwan lemun tsami, man kwakwa. Wadannan nau’ukan mai na da inganci sosai musamman ma wajen kare gashi daga tsinkewa da kuma sa shi karfi, santsi da sheki.
Man kasto
Man kastor (castor oil) na taimakawa wajen gyaran gashin kai a hunturu. A debo man kastor kamar cokali uku. Sai ki shafa a fatar kai sanan sai a taje a hankali. A tirara tawul har sai ya yi zafi. Sannan a daura tawul din mai zafi a kai na tsawon minti goma sha biyar. Bayan haka, sai ayi wanka. Yana hana gashi tsinkewa da hunturu.
A hada cokali uku na man zaitun da cokali daya na zuma. A kwaba hadin har sai ya gaurayu sosai, sannan a shafa hadin a kan fatar kai. Bayan mintuna kadan, sai a wanke da ruwa da sabulun wanke gashi.
Kwai, ‘binegar’ da man kwakwa
A kada kwai daya, sai a sa man kwakwa cokali biyu da binegar. A hadin nan hadin waje daya. Sai a kwaba su. A sa hadin a fatar kai sannan sai a taje gashin kai. A bar hadin ya jima tsawon minti goma sha biyar. Sai a wanke da ruwan dumi.
A hada cokali biyu na man kwakwa, cokali daya na ruwan lemun tsami. Sai a gauraya hadin har sai ya gaurayu sosai. Sannan a shafa a kan fatar kai. Wannan hadin na warkar da amosarin kai, da kuma hana gashi tsinkewa.
Man zaitun na da matukar inganci musamman ma ga gashi mai gautsi. Fatar kai na saurin bushewa saboda hunturu. Idan ana da irin wannan kai, sai a dumama man zaitun a tukunya idan ya yi zafi, sai a shafa a fatar kai. A ci gaba da murza man a fatar kai har sai man ya shiga fatar sosai. Sanan sai barshi kamar tsawon minti goma sha biyar. Bayan haka sai a wanke.